บัณฑูรปั้นคนในคุมกสิกร
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — บัณฑูรนั่งผู้จัดการกสิกรไทยชั่วคราว ดันผู้บริหารหนุ่ม 4 คนรับไม้ต่อ 
นายบัณฑูร ล่ำซำ ประธานเจ้าหน้าที่บริหาร ธนาคารกสิกรไทย เปิดเผยว่า ที่ประชุมคณะกรรมการธนาคารเห็นชอบให้รับตำแหน่งกรรมการผู้จัดการแทนนายประสาร ไตรรัตน์วรกุล กรรมการผู้จัดการ ธนาคารกสิกรไทย ที่ลาออกไปรับตำแหน่งผู้ว่าการธนาคารแห่งประเทศไทย (ธปท.) ชั่วคราว เพราะคณะกรรมการไม่มีนโยบายรับคนนอกเข้ามาเป็นกรรมการผู้จัดการอีก แต่จะผลักดันคนในซึ่งเป็นคนรุ่นใหม่ขึ้นมารับตำแหน่งแทน 
นายบัณฑูร กล่าวว่า ในช่วงรับตำแหน่งจะถ่ายโอนหน้าที่ให้กับคนรุ่นใหม่ 4 คน ภายใต้โครงสร้างการบริหารใหม่ที่แบ่งเป็น 4 ภูมิ (โดเมน) ประกอบด้วย นายกฤษฎา ล่ำซำ ผู้สานงานภูมิ ด้านธุรกิจ ดูแลลูกค้าทุกกลุ่มทั้งบริการ ผลิตภัณฑ์ การตลาด นายปรีดี ดาวฉาย ผู้ประสานงานภูมิด้านบริหารความเสี่ยง นายธีรนันท์ ศรีหงส์ ผู้ประสานงานภูมิด้านโครงสร้างพื้นฐาน และนายสมเกียรติ ศิริชาติไชย ผู้ประสานงานภูมิด้านทรัพยากร 
“ถึงเวลาแล้วที่ผู้บริหารอีกรุ่นจะขึ้นมา ซึ่ง 4 คนนี้แกร่งกล้าขึ้นมาอีกขั้นแต่ยังไม่พร้อมเต็มที่ ช่วงเวลานี้เหมือนการสอบไล่ ไม่มีกำหนดเวลา แต่คงไม่นานเกินรอ จนกว่าผมจะรู้สึกสบายใจ” นายบัณฑูร กล่าว 
ทั้งนี้ ได้เสนอต่อคณะกรรมการและรายงานไปยังนางธาริษา วัฒนเกส ผู้ว่าการธนาคารแห่งประเทศไทย (ธปท.) ให้ความเห็นชอบแล้ว
นายบัณฑูร กล่าวว่า ที่ผ่านมามีการรายงานว่าตัวเองรวมถึงธนาคารอิงพรรคประชาธิปัตย์ซึ่งไม่จริง แม้จะมีบางคนในครอบครัวเข้าร่วมกับพรรคนี้แต่ไม่ควรเหมารวม เพราะการสวมหัวโขนเป็นผู้บริหารธนาคารไม่ควรฝักใฝ่การเมือง และได้ใช้ความเพียรมาทั้งชีวิตไม่นำตัวเอง และไม่นำชื่อธนาคารเข้าไปยุ่งเกี่ยวการเมือง
“ไม่ว่าสีไหนอย่านำไปโยง เพราะไม่ใช่ความจริง” นายบัณฑูร กล่าว
นายประสาร ไตรรัตน์วรกุล กล่าวว่า โจทย์ที่ท้าทายของการรับตำแหน่งผู้ว่าการ ธปท. คือการออกกฎหมาย ไม่ได้มุ่งกำกับภาคธุรกิจอย่างเดียว แต่ต้องให้ทำงานได้อย่างมีประสิทธิภาพ ด้านผู้บริโภคและภาคธุรกิจต้องเข้าถึงบริการทางการเงินที่มีคุณภาพในราคาที่เหมาะสมนายสมเกียรติ เปิดเผยว่า ไม่ทราบถึงโครงสร้างดังกล่าวมาก่อน ได้รับทราบพร้อมกับสื่อมวลชน แต่ส่วนตัวจะทำหน้าที่ๆได้รับมอบหมาย ร่วมกับอีก 3 คนให้ดีที่สุด โดยไม่กังวลถึงอนาคต หรือมุ่งทำเพื่อประโยชน์ส่วนตัว